ZMENY KONCENTRÁCIÍ ALDOSTERÓNU U PACIENTOV S DEPRESÍVNOU PORUCHOU

1Izáková Ľ., 2Hlaváčová N., 1Segeda V., 2Ježová D.

1Psychiatrická klinika LFUK a UN Bratislava

2Laboratórium farmakologickej neuroendokrinológie, Oddelenie endokrinných regulácií a psychofarmakológie, Ústav experimentálnej endokrinológie, Biomedicínske centrum, Slovenská akadémia vied, Bratislava

Depresívna porucha je závažné psychické ochorenie, ktoré komplexne postihuje nielen psychiku, ale celý organizmus a fungovanie človeka a prispieva tak významne k miere celosvetovej morbidity. Odhaduje sa, že nejakú formu depresívnej poruchy zažije celosvetovo asi 15 % ľudí. Napriek širokej palete súčasných terapeutických farmakologických a nefarmakologických možností časť pacientov neodpovedá uspokojivo na liečbu a takmer tretina pacientov nedosiahne v akútnej liečbe kompletnú remisiu.

Napriek pokroku v oblasti neurovied, v etiopatogenéze, patofyziológii a aj v oblasti diagnostiky a liečby depresívnych porúch, zostáva veľa nezodpovedaných otázok. Najčastejšie pozorovanou neuroendokrinnou abnormalitou u pacientov, trpiacich depresiou je dysfunkcia hypotalamo-hypofýzo-adrenokortikálnej osi. V prezentácii predstavíme originálne výsledky nášho výskumu zameraného na dva kortikosteroidné hormóny, aldosterón a kortizol, ich vzájomný vzťah a dynamiku ich zmien v období akútnej fázy aj remisie depresívnej epizódy. Výsledky nášho výskumu preukazujú, že denné zmeny v koncentráciách aldosterónu v slinách sa javia ako state-marker, zatiaľ čo zmeny kortizolu sú trait-markerom depresie. Domnievame sa, že vzájomná prepojenosť zmien koncentrácií aldosterónu a kortizolu je sľubnou cestou k lepšiemu poznaniu ich patofyziológie.

Kľúčové slová: depresívna porucha, aldosterón, kortizol.

Grantová podpora: APVV-18-0283 a VEGA 2/0022/19